section_heading: Povijest društva
paragraph_text: Broj planinara brzo je rastao, a 1935. godine izgrađen je i prvi planinarski objekt Torbarovo sklonište na Lipovici. Popularizirajući novi oblik druženja i aktivnosti, planinari su imali i knjižnicu, izložbe fotografija, poučna predavanja. Ideju da Pljuskara postane svojevrsni turistički centar, sa skloništem, bazenom i raznim sadržajima nisu uspjeli ostvariti, a gotovo pola stoljeća poslije (1984.) na Pljuskari su postavljeni temelji za brvnaru, međutim tek 2000. godine, nesebičnim radom brodskih planinara, niknula je planinarska kućica s terasom - najčešća destinacija planinara, gljivara, dobronamjernika i zaljubljenika u netaknutu prirodu. Planinarska kuća na Pljuskari temeljito je obnovljena zalaganjem brodskih planinara u jesen 2019. godine.